Candidatul PSD pentru președinția Consiliului Județean Suceava, deputatul Gheorghe Șoldan, s-a întâlnit cu aproximativ 250 de locuitori din Ipotești, alături de candidatul social-democrat pentru funcția de primar al acestei comune, Sorin Tofan. Gheorghe Șoldan a arătat că Ipotești este una dintre comunele cu cele mai mari bugete din județ, dar are o administrație care nu a performat în ultimii ani. „Nu o spun doar eu, ci și miile de suceveni care trec zilnic pe acolo sau care și-au construit case în Ipotești. O simplă căutare pe Facebook cu Ipotești va dezvălui numeroase videoclipuri ale unor jurnaliști locali, realizate în ultimii ani, care ilustrează lucrările de mântuială efectuate în comună”, a spus Gheorghe Șoldan. El a remarcat că la întâlnire au participat doar o parte din oamenii nemulțumiți de modul în care este administrată această comună aflată la câțiva pași de municipiul reședință de județ.
„Sorin Tofan a fost primar la Ipotești între 2016 și 2019 și știu că principalul său obiectiv a fost educația: a modernizat școala gimnazială și a construit două grădinițe la standarde europene. Tot în acel mandat, a reușit să se ocupe și de o parte din drumuri și să implementeze cu succes bazinele cu apă potabilă și să extindă cu kilometri întregi rețele de apă, canal și gaz. După toți acești ani, l-am convins să vină în echipa mea și să dezvoltăm împreună județul. El, Ipoteștiul, eu, alături de ceilalți primari din echipa mea, restul localităților. Sorin, fost sportiv de performanță, este căsătorit de 33 de ani și are două fete. Își dorește să continue munca din mandatul încheiat în 2019 și să aducă normalitatea la Ipotești.
Pentru că la câțiva pași de municipiul Suceava e normal să ai apă, canal, gaz și asfalt.
Și apoi începi să desenezi autostrăzi și să prinzi fluturi”, a spus candidatul PSD pentru CJ Suceava, el adăugând că 9 iunie trebuie să fie „Ziua Schimbării”.